2. klase

Tēma: Kaitīgas vielas

3. nodarbība - Pareiza izvēle

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kāpēc alkohola un tabakas lietošana izraisa nāves gadījumus;
* kā narkotiskās vielas var ietekmēt cilvēku;
* kā kaitīgās vielas var ietekmēt cilvēka nākotnes mērķus;
* kur var atrast atbildes uz saviem jautājumiem par kaitīgām vielām.

***Skolēnam sāk veidoties morālais ieradums***

* risināt morālas dilemmas, izmantojot kritiskās domāšanas paņēmienus;
* atpazīt mārketinga paņēmienus, kas mudina lietot kaitīgas vielas;
* ikdienā apzināti atteikties no kaitīgu vielu lietošanas, rūpējoties par savu veselību, labsajūtu un nākotni.

**Atslēgvārdi**: kaitīgās vielas, fiziska ietekme, sasniegumi, neparedzams.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Dzīvība, brīvība | Atbildība, cilvēka daba, patiesība, harmonija, miers |
| Tikumi | Atbildība, gudrība, mērenība, savaldība | Kritiskā spriestspēja, pašiedziļināšanās, pašvadība, apņēmīgums |

**Mācību materiāli:**

* *PowerPoint* prezentācija.
* Cilvēka siluets (1. materiāls).

**Atslēgas jautājumi:**

1. Kāpēc, tavuprāt, alkohola un tabakas lietošana izraisa nāves gadījumus?
2. Kā narkotiskās vielas tevi ietekmē (neskaitot fizisku iedarbību)?
3. Kā kaitīgās vielas var ietekmēt tavus nākotnes mērķus?
4. Kur tu vari atrast atbildes uz saviem jautājumiem par kaitīgām vielām?

**Iepriekšējā sagatavošanās:** izdrukāts cilvēka siluets katram skolēnam (1. materiāls).

Mācību aktivitātes

Ierosme. Patiesība vai izdomājums? (ieteicamais laiks 10 min.)

**[2. slaids]** Izlasiet katru apgalvojumu un aiciniet bērnus nostāties vienā klases pusē, ja viņi domā, ka apgalvojums ir patiess, un otrā pusē — ja izdomājums! Pārrunājiet katru apgalvojumu!

* Alkohola un tabakas lietošana izraisa vairāk nāves gadījumu nekā jebkuras citas vielas.
* Alkohols un cigaretes maina veidu, kā tu rīkojies un jūties.
* Alkohols bērniem ir bīstamāks nekā pieaugušajiem.
* Kaitīgās vielas vienādi iedarbojas uz visiem cilvēkiem, kuri tās lieto.

1. aktivitāte. Morālā dilemma (ieteicamais laiks 10 min.)

**[3. slaids]** Izlasiet situāciju un pārrunājiet šos jautājumus:

* Kāda ir problēma?
* Kādi tikumi šeit iesaistīti?
* Kāda ir saprātīga rīcība?
* Vai šai situācijai ir vairāk nekā viens risinājums?

2. aktivitāte. Nākotnes es (ieteicamais laiks 10 min.)

**[4. slaids]** Aiciniet skolēnus padomāt, par kādu pieaugušo viņi vēlētos kļūt! Izdaliet cilvēka siluetu katram skolēnam (*1. materiāls*) un aiciniet uzrakstīt frāzes vai vārdus ap šo siluetu – tie var ietvert sasniegumus, piemēram, darbu, ko vēlies, vai tikumus, piemēram, dāsnumu!

Pārrunājiet, kā kaitīgās vielas var ietekmēt šos mērķus! (Piemēram, ja tērē daudz naudas cigaretēm, būs grūtāk sakrāt naudu mājai; pārmērīga alkohola lietošana var padarīt tavu uzvedību neparedzamu un sabojāt draudzību.)

Kopīgā noslēguma apspriede. Ko tu esi uzzinājis? (ieteicamais laiks 10 min.)

**[5. slaids]** Apskatiet ZGU tabulu, ko aizpildījāt 1. nodarbībā! Vai visi jautājumi ir atbildēti? Ko tu esi uzzinājis? Kā tu vari atrast atbildes uz citiem jautājumiem?

Kolēģu komentāri:

“Visu īstenot neizdevās, jo šajā nodarbībā skolēni labprāt izteicās un gribēja paust savu viedokli, tas šoreiz man bija svarīgi, jo tiešsaistes nodarbībās biežāk nākas runāt man. Šī nodarbība bija izdevusies, jo tā ieinteresēja skolēnus. Bija jau zināšanas un varēja paust savu viedokli.”

“Bērni ar interesi un ar zināšanām pauda savu nostāju, viedokli par kaitīgo vielu ietekmi uz veselību (gan garīgo, gan fizisko), tāpēc šīs nodarbības piedāvātais materiālu klāsts bija ļoti optimāls.”

**Papildmateriāli:**

* Animācijas filma (2.06 min.), kuru ir veidojuši 9-13 g. veci skolēni (krievu valodā) “Сделай правильный выбор!” “<https://www.youtube.com/watch?v=WDYO6t_P-SU>
* Lai mazinātu tabakas izstrādājumu un alkohola atkarību izplatību, Veselības ministrijas informatīvā kampaņa "Spēks pateikt NĒ!” mudina sabiedrību atteikties no atkarību izraisošām vielām. Kampaņas mērķis ir samazināt tabakas izstrādājumu un alkohola popularitāti un lietošanu kā bērnu un jauniešu vidū, tā arī sabiedrībā kopumā. Kampaņas "Spēks pateikt NĒ!" reklāmas klipi (0.30 min.):
* <https://www.youtube.com/watch?v=sCXsPg2Njmg&t=30s>
* <https://www.youtube.com/watch?v=1iuZuqQze5E>